กรมอุตุนิยมวิทยา ชี้แจงข่าวลือแนวโน้มพายุลูกต่อไปกำลังก่อตัว 12 ตุลาคมนี้ ไม่เป็นความจริง
กรมอุตุนิยมวิทยา ชี้แจงข่าวลือที่ปรากฏในสื่ออิเล็กทรอนิกส์ว่า แนวโน้มพายุลูกถัดไปจะก่อตัวในวันที่ 12 ตุลาคมนี้คาดว่าน่าจะใช้ชื่อว่า "เนสาท" โดยเส้นทางของพายุจะส่งผลกระทบในทุกภาค โดยเฉพาะภาคตะวันออกเฉียงเหนือจะได้รับผลกระทบหนักที่สุดและมีเวลาอีกครึ่งเดือนในการพร่องน้ำนั้น ไม่เป็นความจริง และข้อมูลดังกล่าวไม่ได้มีที่มาจากกรมอุตุนิยมวิทยา แต่เป็นข้อความที่มาจากบุคคลที่ไม่มีหน้าที่รับผิดชอบ หรือหน่วยงานที่แจ้งเตือนภัยธรรมชาติโดยตรง  อาจทำให้เกิดความเข้าใจที่คลาดเคลื่อนได้สำหรับการติดตามและคาดการณ์ของกรมอุตุนิยมวิทยา ในช่วงวันที่ 9-12 ตุลาคม 2565  บริเวณความกดอากาศสูง หรือมวลอากาศเย็นกำลังปานกลางจากประเทศจีนจะแผ่เสริมลงมาปกคลุมประเทศไทยตอนบนและทะเลจีนใต้ ทำให้ภาคตะวันออกเฉียงเหนือ มีฝนตกหนักกับลมกระโชกแรงบางแห่งเกิดขึ้นได้ในระยะแรก หลังจากนั้นอุณหภูมิจะลดลง 1-3 องศาเซลเซียสกับมีลมแรงในภาคตะวันออกเฉียงเหนือ ซึ่งอากาศเย็นดังกล่าวเป็นอุปสรรคต่อการพัฒนาตัวของพายุหรือหากมีกำลังแรงขึ้นเป็นพายุแต่โอกาสที่จะเคลื่อนตัวเข้าสู่ประเทศไทยและมีผลกระทบนั้นน้อยมากและอาจอ่อนกำลังลงและสลายตัวก่อนขึ้นฝั่งประเทศเวียดนามได้ ขอให้ประชาชนติดตามข้อมูลการพยากรณ์อากาศในระยะนี้อย่างใกล้ชิด กรณีที่มีการเปลี่ยนแปลงของสภาพอากาศร้ายแรงเกิดขึ้น กรมอุตุนิยมวิทยาจะออกประกาศเตือนอย่างเป็นทางการต่อไป หากมีพายุหมุนเขตร้อนเกิดขึ้นในมหาสมุทรแปซิฟิกและทะเลจีนใต้และมีแนวโน้มว่าจะเข้าสู่ประเทศไทยหรือส่งผลกระทบต่อประเทศไทยจะประกาศเตือนล่วงหน้าอย่างน้อย 3 วัน ทั้งนี้ หากประชาชนมีข้อสงสัยหรือต้องการข้อมูลเพิ่มเติมเกี่ยวกับสภาพอากาศสามารถสอบถามได้ที่สายด่วน 1182 ตลอด 24 ชั่วโมง